****

**ЧӐВАШ РЕСПУБЛИКИН**

**САККУНӖ**

**ЧӐВАШ РЕСПУБЛИКИН**

**"Ачасене ӳт-пӳ, ӑс-хакӑл, ӑс-тӑн,**

**шухӑш-кӑмӑл тата этеплӗх аталанӑвӗ ҫине япӑх витӗм кӳрекен сӑлтавсенчен хӳтӗлес енӗпе пурнӑҫламалли хӑш-пӗр мерӑсем   
ҫинчен" САККУННЕ УЛШӐНУ КӖРТЕССИ ҪИНЧЕН**

*Чӑваш Республикин Патшалӑх Канашӗ*

*2020 ҫулхи юпа уйӑхӗн 15-мӗшӗнче*

*йышӑннӑ*

**1 статья**

Чӑваш Республикин "Ачасене ӳт-пӳ, ӑс-хакӑл, ӑс-тӑн, шухӑш-кӑмӑл тата этеплӗх аталанӑвӗ ҫине япӑх витӗм кӳрекен сӑлтавсенчен хӳтӗлес енӗпе пурнӑҫламалли хӑш-пӗр мерӑсем ҫинчен" 2009 ҫулхи утӑ уйӑхӗн 24-мӗшӗн­чи 43 №-лӗ саккунне (Чӑваш Республикин Патшалӑх Канашӗн ведомо­ҫӗсем, 2009, 81 №; Чӑваш Республикин Саккунӗсен пуххи, 2015, 10 №; "Республика" хаҫат, 2018, ҫӗртме уйӑхӗн 27-мӗшӗ) улшӑну кӗртес, унта ҫакӑн пек ҫырса 51 статья хушса хурас:

"**51 статья**

1. Юридически сӑпатсем тата предприниматель ӗҫ-хӗлне юридически сӑпат йӗркелемесӗр пурнӑҫлакан граждансем ачасем (18 ҫула ҫитмен ҫынсем) ҫак объектсенче пулма юраманни ҫинчен калакан информацие вырнаҫтарма тивӗҫ:

юридически сӑпатсем тата предприниматель ӗҫ-хӗлне юридически сӑпат йӗркелемесӗр пурнӑҫлакан граждансен айлашу паллиллӗ таварсем ҫеҫ сутакан объекчӗсенче (территорийӗсенче, пӳлӗмӗсенче), сӑра сутакан ресторансенче, хӗрлӗ эрех сутакан барсенче, сӑра сутакан барсенче, эрех-сӑрана черккепе сутакан вырӑнсенче, алкоголь продукцийӗ ҫеҫ сутакан ытти вырӑнсенче, ачасен сывлӑхне сиен кӳрекен, вӗсене ӳт-пӳ, ӑс-хакӑл, ӑс-тӑн, шухӑш-кӑмӑл тата этеплӗх енчен аталанма чӑрмантаракан ытти вырӑнсенче;

юридически сӑпатсем тата предприниматель ӗҫ-хӗлне юридически сӑпат йӗркелемесӗр пурнӑҫлакан граждансен "Интернет" сетьне тухас ӗҫе тивӗҫтерме уҫнӑ, ҫавӑн пекех суту-илӳ, обществӑлла апатлану сферинче пулӑшу ӗҫӗсене пурнӑҫлакан (организацисенче тата пунктсенче), саккунпа палӑртнӑ йӗркепе алкоголь продукцине ваккӑн сутакан объектсенче тата ашшӗ-амӑшӗ (вӗсене ылмаштаракансем) е ачасем хутшӑннипе мероприятисем ирттерекен ҫынсем ҫук кану объекчӗсенче (территорийӗсенче, пӳлӗ­мӗсенче) ҫӗрлехи вӑхӑтра.

2. Ҫак статьян 1-мӗш пайӗпе пӑхса хӑварнӑ информацие юридически сӑпатсем тата предприниматель ӗҫ-хӗлне юридически сӑпат йӗркелемесӗр пурнӑҫлакан граждансен тивӗҫлӗ объекчӗсене (территорисене, пӳлӗмсене) кӗнӗ ҫӗрте, ҫавӑн пекех тӳрремӗнех асӑннӑ объектсен территорийӗнче курмалла вырнаҫтармалла тата унпа пурин те усӑ курма май пулмалла.".

**2 статья**

Ҫак Саккун ӑна официаллӑ йӗркепе пичетлесе кӑларнӑ кун хыҫҫӑн вӑтӑр кун иртсен вӑя кӗрет.

|  |  |
| --- | --- |
| Чӑваш Республикин  Пуҫлӑхӗ | О. Николаев |

Шупашкар хули